Diari Oficial de la Generalitat Valenciana


Sumari del DOGV 5967, del 04-03-2009 (2009/2310)

RESOLUCIÓ de 3 de febrer de 2009, de la Direcció General d'Energia, per la qual es resol la concurrència de peticionaris a l'autorització administrativa per a la gasificació del polígon industrial Camí de la Mar I i II, al terme municipal de Sagunt, en favor de Gas Natural Cegas, SA. Expedients números CBREDE/2006/10/46 i CBREDE/2006/29/46.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5967

Data del DOGV
:   04-03-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/2310


Data del document
:   03-02-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Sagunt
    * empresa privada
    * gas natural

RESOLUCIÓ de 3 de febrer de 2009, de la Direcció General d'Energia, per la qual es resol la concurrència de peticionaris a l'autorització administrativa per a la gasificació del polígon industrial Camí de la Mar I i II, al terme municipal de Sagunt, en favor de Gas Natural Cegas, SA. Expedients números CBREDE/2006/10/46 i CBREDE/2006/29/46. [2009/2310]  
Vist la sol·licitud de l'empresa Iberdrola Distribución de Gas, SAU, amb domicili als efectes de notificacions al carrer Tomás Redondo, 1, 28209 Madrid, presentada amb data 13 de febrer de 2006 davant del Servici Territorial d'Energia de València, de la Conselleria d'Infraestructures i Transport, perquè li siga atorgada l'autorització administrativa i de construcció d'instal·lacions per a la distribució de gas natural al polígon industrial Camí de la Mar I i II, al terme municipal de Sagunt, província de València. (CBREDE/2006/10/46).  
S'acompanya el projecte d'execució de la instal·lació sol·licitada firmat per tècnic competent i visat pel col·legi oficial corresponent amb data 6 de febrer de 2006.  
Vist que per mitjà d'ofici de 20 de març de 2006, el Servici Territorial d'Energia va requerir l'empresa sol·licitant als efectes de presentar annex al projecte a fi que s'incloga exclusivament les instal·lacions que tinguen la condició de distribució, i eliminar de la sol·licitud l'estació de regulació i mesura -corresponent a una pressió màxima d'entrada de 45 bar-, la qual cosa va realitzar per mitjà d'escrit de data 21 d'abril de 2006 en el qual acompanya l'annex de modificació al projecte, firmat per tècnic competent i visat pel col·legi oficial corresponent amb data 20 d'abril de 2006.  
Vist que es va realitzar la informació pública, a què es fa referència en l'article 73.4 de la Llei 34/1998, de 7 d'octubre, del Sector d'Hidrocarburs (BOE de 8 d'octubre de 1998), i en l'article 78 del Reial Decret 1434/2002, de 27 de desembre (BOE de 31 de desembre de 2002), per mitjà de l'anunci corresponent que es va publicar en els diaris Las Provincias i El Mundo el dia 26 de juliol de 2006, en el Butlletí Oficial de la Província de València de 20 de juliol de 2006 i en el Diari Oficial de la Generalitat Valenciana de 23 d'agost de 2006.  
Vist que es troba en l'expedient i en el termini establit, l'escrit d'al·legacions a la sol·licitud d'autorització, presentat per Gas Natural Cegas, SA, i que, en síntesi, manifesta el següent:  
1. Que Gas Natural Cegas, SA, està en possessió d'autorització administrativa per a la distribució de gas natural al terme de Sagunt per Resolució, de la Conselleria competent, de 2 de novembre de 1988, per mitjà de la qual s'atorgava la concessió corresponent, i que la dita activitat la desenvolupa de manera efectiva des de 1991.   
2. Que ha presentat sol·licitud d'autorització i aprovació del projecte de la xarxa de distribució en el polígon industrial previst, Camí de la Mar I i II, davant del Servici Territorial d'Energia, a pesar que considera que no resulta necessari.   
3. Que el projecte d'Iberdrola Distribución de Gas, SA, es basa en ampliar xarxes al municipi de Sagunt i estes ampliacions ja estan previstes en els estudis de Cegas, atés que formen part del creixement vegetatiu del terme municipal de Sagunt en el qual tenen l'autorització per a la distribució.   
4. Que en el cas d'atorgar l'autorització administrativa a altres distribuïdores es generarien greus problemes operatius a causa de la duplicitat de xarxes, i afectaria la seguretat i disponibilitat, així com el tractament d'afectacions de tercers i implica majors costos econòmics, i relaciona l'argumentació jurídica que considera d'aplicació.  
El mencionat escrit es va traslladar al sol·licitant i es va contestar, en síntesi, el següent:   
1. Que la seua sol·licitud pretén materialitzar el dret reconegut en l'ordenament jurídic vigent a la lliure iniciativa en l'exercici de les activitats regulades en la títol IV de la Llei d'Hidrocarburs i el dret de connexió del distribuïdor amb les xarxes de transport o distribució que consagra l'article 12 del Reial Decret 1434/2002.   
2. Que respecte a la concessió que té Gas Natural Cegas, SA, esta va ser declarada extinta a l'entrada en vigor de la Llei d'Hidrocarburs de 1998, i intenta mantindre un monopoli legal corresponent a un altre marc regulatori, a fi d'impedir la liberalització efectiva del sector gasista, i argumenta que les pretensions d'Iberdrola Distribución de Gas, SA, provoquen un augment de costos i vulneren el monopoli natural característic dels servicis de xarxa.   
3. Que segons l'empresa sol·licitant l'activitat de distribució de gas natural hui, d'acord amb la legalitat vigent, és una activitat lliure, i argumenta la fonamentació jurídica que considera d'aplicació i manifesta que l'al·legant no disposa de la fixació d'instal·lacions implantades en la zona sol·licitada, ni d'autorització per a la seua implantació en el dit àmbit, sense que fóra necessari, per tant, i seguint el plantejament de Cegas, haver sol·licitat l'autorització i l'aprovació del projecte per als sectors Camí de la Mar I i II.   
4. Que no ha quedat acreditada la manifestació de l'al·legant de conformitat amb la qual les xarxes de l'àmbit sol·licitat es preveuen basant-se en la planificació, ja que no s'ha presentat el corresponent projecte amb antelació, ni disposa d'autorització administrativa, i no hi ha així redundància o duplicitat.   
5. Que respecte als pretesos desavantatges econòmics argumentats, hi ha una delimitació dels sectors sol·licitats circumscrits a les xarxes interiors pròpies del polígon i per tant, no hi ha duplicitat de xarxes, ni dins ni fora de l'àmbit que s'ha d'urbanitzar, i es tracta a més d'una activitat reglada, en la qual el distribuïdor rep una retribució fixa del sistema.   
Vist que s'ha sol·licitat pel Servici Territorial d'Energia informe a l'Ajuntament de Sagunt, d'acord amb els articles 80 i 84 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual facen constar les condicions en què hauran d'efectuar-se les instal·lacions a què es referix la sol·licitud d'Iberdrola Distribución de Gas, SAU, no figura en l'expedient contestació a l'informe sol·licitat, a pesar de la reiteració efectuada pel Servici Territorial d'Energia.  
Vist que de conformitat amb el que establixen els articles 80 i 84 del Reial Decret 1434/2002 es va remetre separata de la instal·lació sol·licitada, que contenia les característiques generals d'esta, a la resta de les administracions públiques, organismes i, si és el cas, empreses de servicis públics o d'interés general afectats, concretament a Gas Natural Transporte, SDG, SL, que presenta escrit per mitjà del qual manifesta, en síntesi, el següent:  
1. Que en les instal·lacions descrites en la separata rebuda s'inclou un punt d'entrega que consta d'un tram de canalització en alta pressió B, açò és, transport secundari, i una estació de regulació i mesura, i que Gas Natural Transporte és titular d'un gasoducte en APB en la mateixa zona.   
2. Que en el text de la separata pareix incloure's una sol·licitud de connexió, sense que s'haja rebut sol·licitud d'Iberdrola Distribución de Gas, SA, per a cap punt d'entrega a Sagunt.   
3. Que d'altra banda, Gas Natural Cegas, SA, ha sol·licitat en data 13 de gener de 2006 un punt d'entrega en el mateix lloc i per a subministrament al mateix àmbit, i es va formalitzar el conveni oportú en data 30 de gener de 2006, del qual acompanya còpia.  
4. Que traslladat el dit informe l'empresa peticionària, va contestar, en síntesi: a. Que com reconeix en el seu escrit, Gas Natural Transporte, SDG, SL, va rebre una sol·licitud de connexió a través de la separata, que inclou la descripció de les instal·lacions per a la connexió a la xarxa de APB de la seua propietat, la previsió de cabals, dates i pressió mínima de subministrament en el punt sol·licitat, sense que haja contestat, ni sol·licitat informació addicional fins a la data, i trasllada el conveni a una empresa del mateix grup empresarial basant-se en l'incompliment de les seues obligacions legals com a tal transportista. b. Que sorprén l'aportació del mencionat conveni, quan l'empresa transportista ha manifestat, davant d'altres peticions, la impossibilitat de materialitzar la contractació fins que es constate amb la pertinent autorització administrativa de les instal·lacions que s'han de connectar, i que no una mera sol·licitud, sense que conste l'obtenció de Cegas d'esta per a l'àmbit referenciat. c. Que el dret de connexió i accés es troba entre els continguts reglats i afecta tots els agents autoritzats i resulta indisponible el seu contingut, per provindre de normes de dret públic, i és objecte de la sanció corresponent en l'orde administratiu en el cas que, a més, ho fóra amb l'ànim o la consecució de restringir i evitar la competència. d. Que l'àmbit sol·licitat queda definit en el projecte i són els mateixos sectors marcats en el conveni amb l'empresa Gas Natural Cegas, SA, i mostra, per tant, la seua absoluta conformitat amb el punt de subministrament. Atés que l'única sol·licitud és la formulada per Iberdrola Distribución de Gas, SAU, una vegada autoritzada esta, la previsió del punt de subministrament i els cabals realitzada pel transportista no canviaran, i poden exigir les mateixes condicions oferides a Gas Natural Cegas, SA, i mostra Iberdrola Distribución de Gas, SAU, la seua conformitat amb el punt de connexió projectat.  
Vist que les característiques bàsiques contingudes en el projecte presentat per Iberdrola Distribució de Gas, SAU, són les següents:  
- Tipus de gas: gas natural.  
- Punt de connexió: eixida de l'estació de regulació i mesura que s'ha d'instal·lar en el gasoducte de pressió APB(1), propietat de Gas Natural Transporte, SDG, SL, que discorre paral·lel a la carretera A-23. L'execució és amb canonada d'acer de 8'' de diàmetre nominal, en qualitat API 5L, grau B i longitud 2 m.  
- Xarxa bàsica de canonades: des del punt d'eixida de l'ERM citada, es realitzarà la distribució en MPB(1), a una pressió màxima de 4 bar, i l'execució de la qual s'efectuarà amb canonada de polietilé PE-100, SDR 17,6, qualitat grau B i diàmetres de 200, 110, 90 i 63 mm, les longituds respectives del qual són: 1.409 m; 1.847 m; 448 m i 6.161 m, és a dir, un total de 9.865 m, segons plans PAI/500-V117ª-003, fulls 1 i 2 de l'annex de modificació al projecte.  
La profunditat serà com a mínim de 0,80 m o 0,60 m, segons el terrenys, mesura entre la generatriu superior de la canalització i la superfície del terreny.  
- Àmbit geogràfic: sectors Camí de la Mar I i II del terme municipal de Sagunt.  
- Pla d'expansió: en una sola fase que engloba l'actuació urbanística Camí de la Mar.  
Vista la sol·licitud presentada per l'empresa Gas Natural Cegas, SA, amb domicili als efectes de notificacions al carrer del Gravador Esteve, 14, 46447 València, presentada amb data 10 de maig de 2006 davant del Servici Territorial d'Energia de València de la Conselleria d'Infraestructures i Transport, perquè li siga atorgada l'autorització administrativa i l'aprovació del projecte d'execució d'instal·lacions per a la distribució de gas natural al polígon industrial Camí de la Mar I i II, al terme municipal de Sagunt, província de València. (CBREDE/2006/29/46).  
S'acompanya el projecte d'execució de la instal·lació sol·licitada, firmat per tècnic competent i visat pel col·legi oficial corresponent en data 8 de maig de 2006.  
Vist que s'ha sol·licitat pel Servici Territorial d'Energia informe a l'Ajuntament de Sagunt, de conformitat amb els articles 80 i 84 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lació de gas natural, en el qual facen constar les condicions en què hauran d'efectuar-se les instal·lacions a què es referix la sol·licitud de Gas Natural Cegas, SA, va ser remés informe desfavorable ja que la instal·lació no està arreplegada en els projectes presentats davant de l'Ajuntament per a la seua segona fase i que s'està pendent d'autoritzar esta, amb la presentació prèvia de la documentació requerida.  
Traslladat el mencionat informe l'empresa peticionària, va acompanyar còpia de la presentació davant de l'Ajuntament de Sagunt de la documentació requerida per este, i des del Servici Territorial d'Energia de València va ser adjuntada la còpia del mencionat escrit novament a l'Ajuntament, sense que figure en l'expedient contestació a este efecte.  
Vist que de conformitat amb el que establixen els articles 80 i 84 del Reial Decret 1434/2002 es va remetre separata del projecte, que contenia les característiques generals de la instal·lació, a la resta de les administracions públiques, organismes i, si és el cas, empreses de servicis públics o d'interés general afectats.   
D'acord amb la documentació que es troba en l'expedient, concretament a:  
Gas Natural Transporte, SDG, SL, que contesta que el projecte no interferix en les obres de la seua titularitat i que per a l'alimentació de la xarxa ha sigut sol·licitat el punt d'entrega, i s'ha acompanyat còpia del contracte subscrit entre ambdós.  
Vist que en la data que és dictada esta resolució, consta justificadament acreditada a esta Direcció General d'Energia per part d'Iberdrola Distribución de Gas, SAU i Gas Natural Cegas, les dades referides als punts següents:  
- La zona geogràfica per a la qual se sol·licita autorització administrativa, delimitada adequadament i definida la instal·lació principal de la xarxa, dins de zones urbanitzades o amb projecte d'urbanització aprovat.  
- Referència al Pla d'Expansió de la xarxa en la zona per a l'arribada del gas als distints punts de subministrament inclosos en l'àmbit de l'autorització.  
- Identificació dels límits i distàncies existents de la zona objecte del dit pla, limitada l'expansió a sòl classificat com a urbà o urbanitzable amb projecte d'urbanització aprovat.  
- Punts de connexió de la infraestructura de gas, el seu emplaçament geogràfic, titular i característiques que el definixen.  
Vist que consta justificadament en l'expedient que l'empresa Gas Natural Cegas, SA, és titular de la concessió, atorgada mitjançant una Resolució de 2 de novembre de 1988 (DOGV de 21 de desembre de 1988) per la Conselleria d'Indústria, Comerç i Turisme, per a la prestació del servici públic de subministrament de gas natural per a usos domèstics, comercials i a xicotetes indústries en l'àrea del terme municipal de Sagunt.  
Atés que a l'entrada en vigor de la Llei 34/1998, de 7 d'octubre, del Sector d'Hidrocarburs, en aplicació de la disposició addicional sisena, totes les concessions per a activitats incloses en el servici públic de subministrament de gasos combustibles per canalització, quedaven extingides, i són substituïdes de ple dret per autoritzacions administratives i per temps indefinit.  
Atés l'informe tècnic emés pel Servici Territorial d'Energia de València, sobre les sol·licituds presentades d'autorització administrativa per a la construcció de la xarxa de distribució de gas natural en el polígon industrial Camí de la Mar I i II i que, d'acord amb este, Gas Natural Cegas, SA, exercix de manera efectiva l'activitat de subministrament i distribució de gas natural per canalització a indústries, al terme municipal de Sagunt, des de l'any 1991.  
Vist que la finalitat que es perseguix, d'acord amb les sol·licituds i la documentació presentada, amb la construcció de les instal·lacions, és l'expansió de la xarxa de distribució de gas natural a la zona d'actuació que disposa de projecte d'urbanització aprovat i situada al terme municipal de Sagunt.  
Vist que tant Iberdrola Distribución de Gas, SAU, com Gas Natural Cegas, SA, reunixen els requisits establits en el capítol II del títol II del Reial Decret 1434/2002, de 27 de desembre, per a l'exercici de l'activitat de distribució.  
Vist que per aplicació de l'article 55 punt 1 apartat b) de l'esmentada Llei 34/1998, de 7 d'octubre, les instal·lacions de distribució de gas natural requerixen autorització administrativa prèvia.  
Atés el que disposa el capítol V Distribució de combustibles gasosos per canalització, del títol IV Ordenació del subministrament de combustibles gasosos per canalització de la Llei 34/1998, del Sector d'Hidrocarburs.  
Atés el que disposa l'article 73.7 de la Llei 34/1998, de 7 d'octubre, després de la nova redacció donada per la Llei 12/2007, de 2 juliol, per la qual es modifica la Llei 34/1998, de 7 d'octubre, del Sector d'Hidrocarburs, a fi d'adaptar-la al que disposa la Directiva 2003/55/CE del Parlament Europeu i del Consell, de 26 de juny de 2003, sobre normes comunes per al mercat interior de gas natural.  
Atés que hi ha entre la totalitat de les sol·licituds presentades per a la construcció de la xarxa de distribució de gas natural al polígon industrial Camí de la Mar I i II, al terme municipal de Sagunt, íntima connexió als efectes de la seua resolució, es procedix a l'acumulació, de conformitat amb el que disposa l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que determina que l'òrgan administratiu que inicie o tramite un procediment, qualsevol que haja sigut la forma de la seua iniciació, podrà disposar la seua acumulació a altres amb què guarde identitat substancial o íntima connexió.  
Atés que s'han complit els tràmits reglamentaris en l'expedient instruït a este efecte.  
Atés els avantatges amb vista a la garantia, a la connexió, a l'abast, la qualitat i les condicions tècniques dels plantejaments realitzats a través de les sol·licituds tramitades, i en especial els de Gas Natural Cegas, els relatius a la pressió de les instal·lacions per a la xarxa de distribució que s'ha de desenvolupar, les condicions de la instal·lació de connexió des de les xarxes existents, a la xarxa de distribució, així com la resta de característiques tècniques reflectides en el projecte.  
Atés l'existència de les xarxes de distribució de gas natural al voltant de les zones sol·licitades que són titularitat de Gas Natural Cegas, SA, que afavorixen la connexió a la xarxa de distribució que s'ha d'autoritzar, aplicant-se els principis previstos en l'article 73.7 del la Llei 34/1998, de 7 d'octubre, del Sector d'Hidrocarburs.  
Atés la Direcció General d'Energia competent per a dictar esta resolució d'acord amb l'article 73.2 i l'article 3.3 d) de la Llei 34/1998, i amb l'article 18 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
Primer  
La concurrència de peticionaris a l'autorització administrativa per a la gasificació del polígon industrial Camí de la Mar I i II, al terme municipal de Sagunt, província de València en favor de Gas Natural Cegas, SA, i denegar la resta de sol·licituds que conformen i que han sigut acumulades a este expedient, amb les condicions i característiques següents:  
- Subjecte: Gas Natural Cegas, SA.  
- Tipus de gas: gas natural.  
- Punt de connexió: en la zona verda situada a l'oest del sector Camí de la Mar I, al costat de la rotonda de la carretera P-IV, a través de la vàlvula d'eixida de la xarxa APB(1), en servici, propietat de Gas Natural Transporte, SDG, SL.  
- Estació de Regulació i Mesura (ERM) amb rang de pressió APB/MPB(1), a pressió màxima de 16 bar i mínima de 4 bar i amb una previsió de cabal de consum de 2.487 m³(n)/h.  
- Àmbit geogràfic. Sectors Camí de la Mar I i II del terme municipal de Sagunt, segons s'especifica en el pla del projecte 096-UL 1.1. Rev 0.0.  
- Xarxa bàsica de canonades: es realitza per mitjà de xarxa en MPB(1), a partir del punt de connexió abans definit, i s'executen els traçats en canonada de polietilé PE-100, SDR 17,6, i diàmetres 200, 160 i 110 mm les longituds respectives del qual són: 3.591 m; 4.564 m i 1.623 m, és a dir, un total de 9.778 m per a proveir la zona urbanitzada completa.  
La profunditat serà com a mínim de 0,80 m o 0,60 m, segons terrenys, mesura entre la generatriu superior de la canalització i la superfície del terreny.  
- Delimitació geogràfica: les zones corresponents als programes d'actuació integrada (PAI) aprovats, les quals s'acreditaran per mitjà del certificat urbanístic oportú, dels sectors Camí de la Mar I i II, al terme municipal de Sagunt (plans identificats com 932-QK 3.1. i 1.2. Rev 0.0. del projecte de la xarxa de distribució de gas natural).  
Les condicions a què està sotmesa la mencionada aprovació són les següents:  
1. Les instal·lacions que s'ha de construir es faran d'acord amb el projecte tècnic d'execució, amb les característiques contingudes en la seua sol·licitud per a l'obtenció de l'autorització administrativa i l'aprovació d'este, que s'ha de presentar en el Servici Territorial d'Energia de València en el termini de tres mesos, comptador a partir de la data de la notificació d'esta resolució i, en tot cas es referiran als elements compresos en l'àmbit d'aplicació del reglament tècnic de distribució i utilització de combustibles gasosos i les seues instruccions tècniques complementàries ICG 01 a 11, aprovat pel Reial Decret 919/2006, de 28 de juliol (BOE 4 de setembre 2006). Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i segurs.  
2. En relació amb el projecte tècnic d'execució haurà de fer-se menció, d'acord amb les característiques que estan arreplegades en l'apartat únic de la resolució, dels punts següents:  
a. Descripció concreta de la delimitació geogràfica, així com la dels vials que la limiten, corresponent a cada una de les fases compreses en els plans d'expansió i assenyalats en el Pla núm. 575 i 576 - PT 1.1. Rev.00 del projecte.  
De la mateixa forma, les instal·lacions s'hauran d'ajustar als programes d'actuació integrada Camí de la Mar I i II, que definitivament s'autoritzen per l'administració corresponent per a la zona de distribució, i adaptar o ampliar les infraestructures gasistas previstes i sol·licitar per a això les autoritzacions necessàries.   
b. Situació urbanística i administrativa actualitzada de les àrees que comprenen cada una de les fases d'expansió, d'acord amb el vigent pla general d'ordenació urbana, i en particular de les actuacions urbanístiques amb planejament aprovat, les quals s'acreditaran per mitjà del certificat urbanístic oportú.  
Esta resolució no és definitiva en via administrativa i contra la qual podrà interposar-se recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
(1) APB: P >16 bar  
MPB: 0,4 bar < P = 4 bar  
València, 3 de febrer de 2009.- El director general d'Energia: Antonio Cejalvo Lapeña.